Alueiden komitean lausunto aiheista:

- "Komission tiedonanto neuvostolle, Euroopan parlamentille, talous- ja sosiaalikomitealle sekä alueiden komitealle - Raportti eEurope-vertailuanalyyseistä", ja

- "Komission tiedonanto neuvostolle, Euroopan parlamentille, talous- ja sosiaalikomitealle sekä alueiden komitealle eEurope 2005: Tietoyhteiskunta kaikille"

(2003/C 128/03)

ALUEIDEN KOMITEA, joka

ottaa huomioon komission tiedonannon "Raportti eEurope-vertailuanalyyseistä" (KOM(2002) 62 lopullinen) sekä komission tiedonannon "eEurope 2005: Tietoyhteiskunta kaikille" (KOM(2002) 263 lopullinen),

ottaa huomioon komission 6. helmikuuta ja 29. toukokuuta 2002 Euroopan yhteisön perustamissopimuksen 265 artiklan ensimmäisen kohdan nojalla tekemät päätökset pyytää aiheesta alueiden komitean lausunto,

ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi,

ottaa huomioon aiheesta "Komission yksiköiden valmisteluasiakirja - Tietoyhteiskunta ja aluekehitys - EAKR:n tukitoimet 2000-2006 - Ohjelmien arviointiperusteet" (SEK(1999) 1217) antamansa lausunnon (CdR 124/2000 fin)(1),

ottaa huomioon aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Pk-yritykset digitaaliaikaan" (KOM(2001) 136 lopullinen) antamansa lausunnon (CdR 198/2001 fin)(2),

ottaa huomioon aiheesta "eLearning-toimintasuunnitelma - Katse huomispäivän koulutukseen" (KOM(2001) 172 lopullinen) antamansa lausunnon (CdR 212/2001 fin)(3),

ottaa huomioon aiheesta "Verkko- ja tietoturva: Ehdotus eurooppalaiseksi lähestymistavaksi" (KOM(2001) 298 lopullinen) antamansa lausunnon (CdR 257/2001 fin)(4),

ottaa huomioon aiheesta "eEurope 2002: Julkisen sektorin verkkosivujen ja niiden sisällön saavutettavuus" (KOM(2001) 529 lopullinen) antamansa lausunnon (CdR 397/2001 fin)(5),

ottaa huomioon aiheista "Komission tiedonanto - Internetin käyttöturvallisuuden parantamista maailmanlaajuisten verkkojen laitonta ja haitallista sisältöä torjumalla koskevan yhteisön monivuotisen toimintasuunnitelman jatkaminen" ja "Ehdotus: Euroopan parlamentin ja neuvoston päätös Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla tehdyn päätöksen N:o 276/1999/EY muuttamisesta" (KOM(2002) 152 lopullinen) antamansa lausunnon (CdR 140/2002 fin)(6),

ottaa huomioon "kulttuuri ja koulutus" -valiokuntansa 28. marraskuuta 2002 hyväksymän lausuntoluonnoksen CdR 136/2002 rev. 2, jonka esittelijä oli Mikkelin kaupunginjohtaja Jyrki Myllyvirta (FIN, PPE),

hyväksyi 12. ja 13. helmikuuta 2003 pitämässään 48. täysistunnossa (helmikuun 12. päivän kokouksessa) yksimielisesti seuraavan lausunnon.

1. Alueiden komitean näkemykset ja suositukset

Vertailuanalyysin tulokset ja toimintasuunnitelman lähtökohdat

Alueiden komitea

1.1. pitää edelleen keskeisenä tavoitteenaan sosiaalisesti ja alueellisesti tasa-arvoisen eurooppalaisen tietoyhteiskunnan kehittämistä ja sen hyödyntämismahdollisuuksien turvaamista kaikille kansalaisille, jotta estetään uusien syrjäytymissyiden kehittyminen;

1.2. katsoo, että eEurope 2005 -toimintasuunnitelman perustuminen sitä edeltäneeseen eEurope 2002 -toimintasuunnitelmaan ja sen seurannasta saatuihin tuloksiin luo pitkäjänteisyyttä unionin politiikkaan ja siten myös edistää politiikkaa toteuttavien välineiden kehittämistä;

1.3. yhtyy eEurope 2002 -toimintasuunnitelman vertailuanalyyseista saatuihin poliittisiin päätelmiin korostaen kuitenkin jäsenvaltioiden sisällä vallitsevien alueellisten erojen tunnistamisen merkitystä tuloksellisen politiikan suunnittelussa;

1.4. toteaa alue- ja paikallishallinnon itsenäisen roolin ja vastuun olevan keskeisen ei vain vuorovaikutteisten sähköisten julkisten asiointipalvelujen kehittämisessä, vaan myös tieto- ja viestintätekniikan käytössä elinikäisessä oppimisessa - koska digitaalinen lukutaito katsotaan uudeksi perustaidoksi - ja terveydenhuollossa, tietoturvallisuuden edistämisessä, kulttuurin ja matkailun sisältöpalvelujen kehittämisessä, erilaisissa verkkopalveluiden käyttömahdollisuuksia lisäävissä toimenpiteissä sekä luonnollisesti myös niin hallinnon sisäisten kuin yleensäkin organisaatioiden välisten prosessien yhteentoimivuuden kehittämisessä;

1.5. kehottaa Euroopan alue- ja paikallishallintoa lisäämään osallistumistaan hyvien toimintatapojen levittämiseen ja niiden kehittämiseen edelleen sekä tieto- ja tietoliikenteen mahdollisuuksien laajamittaiseen hyödyntämiseen omassa toiminnassaan, mutta erityisesti tukemaan kaikin käytettävissään olevin keinoin tasa-arvoisen, kaikki alueet kattavan ja kaikkia kansalaisia palvelevan eurooppalaisen tietoyhteiskunnan kehittämistä;

1.6. nostaa esille tarpeen ottaa eurooppalaisen tietoyhteiskuntapolitiikan suunnittelun tueksi aikaisempaa syvällisempiä ja erilaisiin skenaarioihin perustuvia analyyseja teknologiamarkkinoiden kehittymisestä lähivuosina;

1.7. katsoo kehityksen ehdokasmaissa olleen viime vuosina nopeaa ja toimintasuunnitelman asettamien haasteiden kohdistuvan laajentumisen tapahtuessa hyvin samantyyppisinä niin nykyisiin kuin tuleviinkin jäsenvaltioihin.

Nykyaikaiset julkiset verkkopalvelut

Alueiden komitea

1.8. toteaa toimintasuunnitelmassa tavoitellun hallinnon kaikkien tasojen yhteentoimivuuden merkitsevän suurempaa läpinäkyvyyttä ja edistävän päätöksenteon siirtämistä lähemmäksi kansalaisia;

1.9. katsoo, että kansalaisten tarpeet tyydyttäviä julkisen hallinnon verkkopalveluita ei voida kehittää ilman laajaa koko hallinnon ja muun palvelutoiminnan paikallisesti ja alueellisesti kattavaa sekä aidosti yhteispalveluun pyrkivää yhteistyötä;

1.10. korostaa varsinaisten verkkopalvelujen lisäksi tieto- ja tietoliikennetekniikan antavan myös mahdollisuuden vähentää julkisen hallinnon byrokratiaa, tehostaa hallinnon toimintaa sekä kehittää myös perinteisten jakelukanavien kautta tarjottavia palveluita kansalaisten tarpeiden mukaiseen suuntaan ja toteaa tämän jääneen liian vähälle huomiolle toimintasuunnitelmassa;

1.11. toteaa, että julkisen hallinnon verkkopalveluiden tulee olla helposti käyttäjien löydettävissä ja tarjota käyttäjilleen aitoa lisäarvoa perinteisiin palveluihin verrattuna; lisäksi tarvitaan tutkimusperäistä tietoa julkisen hallinnon verkkopalveluiden käytön esteistä;

1.12. katsoo toimintasuunnitelmassa esitettyjen julkisen hallinnon toimipisteiden, terveydenhuollon yksiköiden, erilaisten kulttuurilaitosten sekä koulujen liittämisen laajakaistaverkkoihin vuoteen 2005 mennessä edistyneen alue- ja paikallishallinnossa eEurope 2002 -vertailuanalyyseihin viitaten hyvin, mutta tavoitteen toteutumisen edellyttävän lisää määrätietoisia toimia kaikilla tasoilla;

1.13. esittää, että unionin ohjelmissa panostettaisiin riittävästi sellaisten teknologioiden kehittämiseen, jotka helpottaisivat julkisessa hallinnossa Internetiin jo kehitettyjen ja tulevaisuudessa kehitettävien vuorovaikutteisten palvelujen tarjoamista digitaalista televisiota ja kolmannen sukupolven matkaviestintäverkkoja hyödyntäen;

1.14. edellyttää, että vuorovaikutteisten julkisten palvelujen kehittämiseen liitetään läheisesti myös kansalaisten osallistumismahdollisuuksien lisääminen;

1.15. huomauttaa, että kansallisten toimijoiden lisäksi myös alue- ja paikallishallinnolla on suuri vastuu tieto- ja tietoliikennetekniikan mahdollisuuksien hyödyntämisestä opetuksessa ja oppimisessa, koska tulosten saavuttamisen edellytyksenä on läheinen yhteys kohdejoukkoon ja monessa maassa koulutus on keskeinen osa alue- ja paikallishallinnon toimintaa; siksi paikallis-, alue- ja keskushallinnon viranomaisten tulee käyttää alan vastuutaan osittain taatakseen lasten ja nuorten ulottuvilla olevan Internetin sisällön ja sivujen turvallisuus, jotta voidaan välttää lasten ja nuorten oppimista ja kypsymistä vahingoittavia vaaroja;

1.16. muistuttaa siitä, että kansalaisten tarpeiden mukaisia palveluita kehitettäessä ei yleensä erottelu julkisen ja yksityisen sektorin välillä ole paikallaan, vaan molempia pitäisi olla saatavilla samojen portaalien tai muiden teknisten ratkaisujen kuten esimerkiksi älykorttien kautta;

1.17. korostaa komission esille ottamien tärkeiden toimenpiteiden lisäksi tarvetta kehittää niin yksityisten kuin julkisten organisaatioiden sisäistä toimintaa vastaamaan elinikäisen oppimisen aiheuttamiin haasteisiin;

1.18. katsoo tietotekniikkaosaamisen lisäksi tarvittavan erityisesti johtotehtävissä niin hallinnossa kuin yritystoiminnassa enemmän osaamista tieto- ja tietoliikennetekniikan mahdollisuuksien hyödyntämisessä;

1.19. pitää erillistä eurooppalaista sairausvakuutuskorttia parempana vaihtoehtona sitä, että yhteentoimivuuden edistämiseksi ja tarvittavien korttien kokonaismäärän vähentämiseksi pyritään kortin sijasta kehittämään sellaista eurooppalaisen sairausvakuutuksen ominaisuutta, joka voidaan helposti liittää jo olemassa oleviin älykortteihin;

1.20. suhtautuu myönteisesti suunnitelmiin tarjota kansalaisille terveyspalveluja Internetissä. Tässä yhteydessä on tärkeää, että komissio keskittyy alussa edistämään suunnitelmien toimeenpanotason, eli useimmiten paikallis- ja aluetason, aloitteita kokemustenvaihdolla, tuella, parhaiden käytänteiden vaihdolla ja vertailuanalyysein;

1.21. suhtautuu muun muassa tietosuojavaatimuksiin perustuen kielteisesti yhtenäiseen eurooppalaiseen henkilökohtaisten potilasnumeroiden järjestelmään ja katsoo tarvittavan yhteentoimivuuden olevan mahdollista myös käytössä olevia kansallisia, alueellisia ja paikallisia ratkaisuja hyödyntäen.

Dynaaminen sähköisen liiketoiminnan ympäristö

Alueiden komitea

1.22. toivoo alue- ja paikallishallinnon läheisiä suhteita alueensa pk-yrityksiin hyödynnettävän nykyistä enemmän myös eurooppalaisissa sähköisen kaupankäynnin kehittämishankkeissa;

1.23. suosittelee, että komissio yhdentää sähköisen kaupankäynnin ja julkisen hallinnon sähköisten palvelujen menettelytapoja ja niihin liittyvää kehitystyötä erityisesti osapuolten välisen luottamuksen lisäämiseen tähtäävien toimenpiteiden osalta.

Turvallinen tietoverkkoinfrastruktuuri

Alueiden komitea

1.24. toteaa alue- ja paikallishallinnon roolin olevan laajan tehtävä-alueensa vuoksi keskeisen paitsi hyvien tietoturvallisuuden menettelytapojen soveltamisessa myös näiden kehittämisessä ja hallinnon hyvän tietoturvallisuuden edellytyksenä olevan yhteensopivien menetelmien soveltaminen sen kaikilla tasoilla;

1.25. toivoo, että hyvien tietoturvallisuuden toimintamallien käyttöönottoa tukevia toimintoja sekä erityisesti niin kansalaisten kuin pienten yritysten ja hallinnon toimipisteiden tarvitsemia tietoturvallisuuden neuvonta- ja varoituspalveluja tehostetaan;

1.26. kehottaa pankkeja ja muita rahoituslaitoksia parantamaan luottokorttien ja muiden sähköisten maksutapojen turvallisuutta, sillä kansalaiset eivät innostu sähköisestä kaupankäynnistä ellei korkeaa turvallisuustasoa voida varmistaa;

1.27. huomauttaa, että sähköisessä asioinnissa ei vahvan tunnistuksen merkitystä tulisi liioitella, vaan nykyisin esimerkiksi puhelimitse hoidettavissa olevat asiat tulisi olla mahdollista tehdä tulevaisuudessakin ilman sähköistä allekirjoitusta;

1.28. katsoo, että komission tulee panostaa ennen kaikkea tekniikoihin, joilla voidaan estää Internetin vahingollisen sisällön käyttö erityisesti tietokoneissa, joiden pääasiallisina käyttäjinä ovat lapset ja nuoret.

Laajakaistayhteydet

Alueiden komitea

1.29. yhtyy komission molemmissa tiedonannoissaan esittämään käsitykseen siitä, että laajakaistatekniikan tarjonta ei ole kehittynyt markkinoiden toimesta Euroopan kaikilla alueilla toivotulla tavalla, ja on erittäin huolestunut siitä, että tämä voi muodostaa vakavan esteen tavoitteiden toteutumiselle, koska laajakaistayhteyksien tarjonta unionin harvaan asutuilla ja syrjäisillä alueilla ei näytä olevan mahdollista;

1.30. toteaa Euroopan kilpailukyvyn parantamisen edellyttävän kaiken Euroopan osaamispotentiaalin hyödyntämistä, mikä on mahdollista vain, kun kansalaisille, yrityksille sekä julkiselle hallinnolle on tarjolla tarpeita vastaavat tietoliikennepalvelut Euroopan kaikilla alueilla;

1.31. kiirehtii komissiota toteuttamaan toimintasuunnitelmassa luvatun syventävän analyysin laajakaistan toimintapoliittisista vaihtoehdoista sekä sen leviämisen esteistä, koska jäsenvaltioiden lisäksi myös alue- ja paikallishallinto tarvitsee tätä tietoa omien strategioidensa kehittämiseen;

1.32. näkee, että erityisesti digitaalinen televisio voi tarjota uusille kansalaisryhmille mahdollisuuden aktiiviseen tietoverkkojen hyödyntämiseen;

1.33. nostaa esille sen, että digitaalinen televisio ja kolmannen sukupolven matkaviestintäverkot eivät sinänsä ratkaise vuorovaikutteisten palvelujen saatavuuden ongelmaa syrjäisillä seuduilla, koska ne toimiakseen vaativat vastaavat investoinnit infrastruktuuriin kuin muutkin teknologiat;

1.34. korostaa, että yhtenäinen tekninen MHP-standardi voi merkittävästi edistää digitaalisen television käyttöönottoa ja levittämistä Euroopassa;

1.35. esittää langattomien Internetin liityntäpalvelujen tarpeiden huomioonottamista radiotaajuuksien käytöstä ja lähetystehosta päätettäessä palvelemaan erityisesti WLAN-teknologian hyödyntämistä haja-asutusalueilla ja pienissä taajamissa;

1.36. toteaa mastojen ja muiden laajakaistan edellyttämien infrastruktuuri-investointien sijoittelun toteutuvan parhaiten sopimalla siitä paikallisesti yritysten ja julkisen hallinnon välisissä neuvotteluissa;

1.37. vaatii realiteetteihin perustuvia analogisten televisiolähetysten lopettamissuunnitelmia sekä edellyttää, että digitalisoinnin yhteydessä turvataan erityisesti alueellisen ja paikallisen kulttuurin ja muun sisällön kannalta keskeisten alueellisten ja paikallisten televisioyhtiöiden toiminnan jatkuvuus;

1.38. korostaa jäsenvaltioiden vastuuta kattavan modernin tietoverkon aikaansaamisesta kaikille alueille esimerkiksi erityisrahoituksella, toimilupiin liitettävillä ehdoilla tai määräävässä markkina-asemassa oleville yhtiöille asetettavilla velvoitteilla;

1.39. edellyttää toimintasuunnitelman perusteella laadittavilta kansallisilta ja unionin tasoisilta toteuttamisohjelmilta erityisesti laajakaistan osalta sellaista joustavuutta, että niiden menestyksellinen integrointi erilaisiin alueellisiin ja paikallisiin kehittämisstrategioihin on mahdollista.

Hyvien toimintatapojen kehittäminen, analysointi ja levittäminen

Alueiden komitea

1.40. esittää, että alue- ja paikallistason merkittävä rooli toimintasuunnitelman tavoitteiden toteuttamisessa ja eurooppalaisen tietoyhteiskunnan käytännön rakentajana huomioidaan niin konferensseja ja seminaareja järjestettäessä kuin myös muissa hyvien käytäntöjen levittämistä edistävissä toimenpiteissä;

1.41. toivoo, että unionin ohjelmien läpinäkyvyyttä lisättäisiin ja kehitettäisiin menettelytapoja tiedottaa hyvistä kokemuksista riippumatta siitä, mitä rahoitusinstrumentteja niiden toteuttamisessa on käytetty;

1.42. tuo esille alue- ja paikallistason välillä jo vallitsevan hyvän käytännön yhteistyön jäsen- ja ehdokasmaiden välillä niin kanavana edistää eEurope-toimintasuunnitelmaan sisältyviä toiminnallisia tavoitteita kuin myös keinona lisätä tiedonvaihtoa erilaisista kokemuksista;

1.43. toteaa, että esitetty kertyneiden hyvien toimintatapojen jalostaminen mm. avoimeen lähdekoodiin perustuviksi käyttöönottomalleiksi helpottaa näiden ratkaisujen levittämistä erityisesti pienimpiin organisaatioihin.

Vertailuanalyysit

Alueiden komitea

1.44. katsoo, että Euroopan kilpailukyvyn kehityksestä saataisiin olennaista uutta tietoa, mikäli verkkopalvelujen kehityksen seurantaa laajennettaisiin mittaamaan julkisen hallinnon kykyä hyödyntää tieto- ja tietoliikennetekniikkaa kokonaisuudessaan palveluiden ja rakenteiden uudistamisessa;

1.45. toivoo käytettävän kaikkia mahdollisuuksia, jotta unionin jäseniksi ehdolla olevat maat voisivat osallistua eEuropen toteuttamiseen jo ennen jäsenyyttä, ja toteaa tämän tarkoittavan vähintään ehdokasmaiden ottamista mukaan vertailuanalyysien laadintaan;

1.46. toteaa uusien esitettyjen alueellisten indikaattorien antavan mielenkiintoisen mahdollisuuden vertailla kehitystä Euroopan eri alueiden kesken ja auttavan alueita strategioiden oikeiden painopisteiden hahmottamisessa.

Alan politiikan koordinointimekanismi

Alueiden komitea

1.47. esittää alue- ja paikallishallinnon keskeiseen asemaan toimintasuunnitelman toteutumisessa viitaten, että perustettavan eEurope-ohjausryhmän kokoonpanossa huomioitaisiin riittävä alue- ja paikallistason tilanteen ja tarpeiden tunteminen;

1.48. pitää tärkeänä, että rakennerahastojen ohjelmien toteutuksen kautta kertyvä asiantuntemus paikallisista ja alueellisista tarpeista ja alueellisista kehittämisstrategioista on edustettuna eEurope-ohjausryhmässä.

Rahoitus

Alueiden komitea

1.49. esittää, että vaikutuksiltaan riittävä osa toimintasuunnitelman rahoitusinstrumenteista suunnattaisiin sijaintinsa ja yhdyskuntarakenteensa vuoksi poikkeuksellisissa olosuhteissa oleville alueille ja kunnille soveltuvien tuotteiden ja palveluiden kehittämiseen, koska niillä on omat erityistarpeensa ja myönteinen kehitys unionin kaikissa osissa on toimintasuunnitelman yleisten yhteiskunta- ja talouspoliittisten tavoitteiden toteutumisen edellytys.

Bryssel 12. helmikuuta 2003.

Alueiden komitean

puheenjohtaja

Albert Bore

(1) EYVL C 22, 24.1.2001, s. 32.

(2) EYVL C 19, 22.1.2002, s. 14.

(3) EYVL C 19, 22.1.2002, s. 26.

(4) EYVL C 107, 3.5.2002, s. 89.

(5) EYVL C 278, 14.11.2002, s. 24.

(6) EUVL C 73, 26.3.2003, s. 34.